### NN 40/2017 (26.4.2017.), Odluka o općinskim porezima Općine Brckovljani

Općina Brckovljani

882

Na temelju članka 20. stavak 1., članka 42. stavak 1. i članka 67. stavak 1. Zakona o lokalnim porezima (»Narodne novine«, br. 115/16), te članka 28. Statuta Općine Brckovljani (»Službeni glasnik Općine Brckovljani« broj 6/13. i 6/15) Općinsko vijeće Općine Brckovljani na 36. sjednici održanoj 31. ožujka 2017. donosi

ODLUKU

O OPĆINSKIM POREZIMA OPĆINE BRCKOVLJANI

I. OPĆE ODREDBE

Članak 1.

Ovom odlukom utvrđuju se stope, visina porezne osnovice te način obračuna i plaćanja općinskih poreza koji su vlastiti izvori prihoda općine.

II. VRSTE POREZA

Članak 2.

Općini pripadaju sljedeći općinski porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina

1. Prirez porezu na dohodak

Članak 3.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava i porez na dohodak od kapitala.

Članak 4.

Obveznici plaćanja prireza porezu na dohodak su fizičke osobe koje ostvaruju dohodak u Republici Hrvatskoj sukladno zakonu o porezu na dohodak i Pravilniku o porezu na dohodak, te koje imaju prebivalište ili uobičajeno boravište na području Općine Brckovljani.

Članak 5.

Prirez porezu na dohodak plaća se po stopi od 3%. Osnovica prireza porezu na dohodak je porez na dohodak.

Članak 6.

Prirez porezu na dohodak je prihod proračuna Općine Brckovljani.

Poslove u vezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 7.

Porez na potrošnju alkoholnih pića, prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

Poslove u vezi s utvrđivanjem i naplatom poreza na potrošnju obavlja Porezna uprava.

Članak 8.

Osnovica poreza na potrošnju iz članka 7. stavak 1. ove odluke je prodajna cijena pića po kojoj se prodaju u ugostiteljskim objektima bez poreza na dodanu vrijednost.

Članak 9.

Utvrđenu obvezu poreza na potrošnju za obračunsko razdoblje od prvog do posljednjeg dana u mjesecu porezni obveznik iskazuje na obrascima propisanim za porez na potrošnju i predaje ga do ­20.-og u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

3. Porez na kuće za odmor

Članak 10.

Porez na kuće za odmor plaća se po četvornom metru korisne površine kuće za odmor i to:

– 15,00     kuna plaćaju vlasnici kuća za odmor koji imaju prebivalište izvan područja općine Brckovljani

– 12,00     kuna po četvornom metru plaćaju vlasnici kuća za odmor sa stalnim prebivalištem na području Općine Brckovljani (koji imaju šifru općine prebivališta 033), odnosno na osnovu, prijavljenog prebivališta ostvaruju popust u iznosu od 3,00 kune.

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor.

Kućom za odmor smatra se svaka zgrada ili dio zgrade ili stan koji se koriste povremeno ili sezonski (uključujući i klijeti u kojima vlasnik nema prijavljeno stalno prebivalište).

Kućom za odmor, u smislu Zakona ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Ukoliko se zgrada koristi i kao gospodarski objekt i kao kuća za odmor, porez se razrezuje samo na dio zgrade koji se koristi za odmor.

Članak 12.

Porez na kuće za odmor plaća se na objekte bruto površine veće od 20 m², uključujući sve etaže objekta.

Članak 13.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Porez na kuće za odmor ne plaća se na kuće za odmor na vrijeme dok su u njima smješteni prognanici i izbjeglice.

Porez na kuće za odmor ne plaća se za odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

Odlukom Općine mogu se propisati i druga oslobođenja od plaćanja poreza na kuće za odmor iz gospodarstvenih i socijalnih razloga.

Zahtjev za oslobađanje plaćanja iz ovog članka podnosi se pismeno Općini Brckovljani u roku 15 dana od dana primitka Rješenja te ih Općinsko vijeće može osloboditi plaćanja na prijedlog općinskog načelnika uz obrazloženje.

Članak 14.

Obveznici poreza na kuće za odmor moraju nadležnoj Poreznoj upravi dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu.

Podatke iz stavka 1. ovog članka treba dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju toga poreza.

Prihod od poreza na kuće za odmor pripada Općini Brckovljani.

Vlasnici kuća za odmor dužni su prijaviti nekretnine Općini Brckovljani do kraja kalendarske godine.

Izmjene podataka vezane uz namjenu ili veličinu korisne površine kuće za odmor, evidentiraju se u bazi podataka temeljem zapisnika komunalnog redara.

4. Porez na korištenje javnih površina

Članak 15.

Porez na korištenje javnih površina plaćaju pravne i fizičke osobe koje koriste javne površine.

Porez na korištenje javnih površina plaća se po stopi od 20% na utvrđenu osnovicu.

Osnovica poreza za korištenje javnih površina je plaćena zakupnina za kioske i pokretne naprave, a zakupodavac je dužan sklopljeni ugovor ili izdano odobrenje u roku od 15 dana dostaviti poreznoj upravi radi obračuna poreza na korištenje javnih površina.

Članak 16.

Javnim površinama u smislu ove Odluke, smatraju se zemljišta unutar građevinskog područja koja su sukladno prostorno-planskoj dokumentaciji namijenjena općoj uporabi (ulice, igrališta, zelene površine i sl.).

Članak 17.

Porez na korištenje javnih površina ne plaća se na javne površine dane u zakup od strane Općine Brckovljani.

Članak 18.

Uplatu poreza na korištenje javnih površina obveznik je dužan izvršiti u roku od 15 dana od dobivanja rješenja Porezne uprave kojim mu je propisan razrez.

III. PRIJELAZNE I ZAVRŠNE ODREDBE

Članak 19.

Poslovi utvrđivanja, evidentiranja, nadzora, naplate i ovrhe radi naplate općinskih poreza prenose se na Ministarstvo financija, Porezna uprava, Ispostava Dugo Selo.

Porezi se prisilno naplaćuju prema odredbama Općeg poreznog zakona.

Članak 20.

Posebnom Odlukom Općinskog vijeća urediti će se sva pitanja utvrđivanja i naplate poreza na nekretnine.

Članak 21.

Odredbe članka 10. – 14. ove Odluke prestaju važiti 1. siječnja 2018. godine.

Članak 22.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« broj 115/16) i ovoj Odluci, a koji nisu dovršeni do 1. siječnja 2018. godine, dovršit će se po odredbama Zakona o lokalnim porezima i ovoj Odluci.

Članak 23.

Ova Odluka stupa na snagu osam dana od dana objave u Službenom glasniku Općine Brckovljani, osim odredbi o prirezu porezu na dohodak koje stupaju na snagu prvog dana u mjesecu nakon objave u »Narodnim novinama«.

Članak 24.

Danom stupanja na snagu ove Odluke, prestaje važiti Odluka o općinskim porezima (»Službeni glasnik Općine Brckovljani« broj 10/15) i Odluka o uvođenju prireza porezu na dohodak (»Službeni glasnik Općine Brckovljani« broj 07/02).

Članak 25.

Ova Odluka objavit će se u »Narodnim novinama« i »Službenom glasniku Općine Brckovljani«.

Klasa: 410-23/17-01/27
 Urbroj: 238/04-17-1
 Dugo Selo, 31. ožujka 2017.

Predsjednik
 Općinskog vijeća Općine Brckovljani
 Božo Gareberec, v. r.